Tai ketvirtoji LPS metinė įgyvendinimo ataskaita, teikiama pagal 2011 m. gegužės 11 d. Europos Parlamento ir Tarybos reglamento (ES) Nr. 511/2011, kuriuo įgyvendinama Europos Sąjungos bei jos valstybių narių ir Korėjos Respublikos laisvosios prekybos susitarimo dvišalė apsaugos sąlyga, nuostatas. Pagal šio reglamento 13 straipsnio 1 dalį Komisija kiekvienais metais skelbia susitarimo taikymo ir įgyvendinimo ataskaitą. Be to, 3 straipsnio 3 dalyje nurodyta, kad Komisija Europos Parlamentui ir Tarybai teikia metines stebėsenos ataskaitas, kuriose pateikiami naujausi statistiniai duomenys apie produktus, kurie importuojami iš Korėjos į pažeidžiamus sektorius ir sektorius, kuriuose pradėta vykdyti stebėsena. Taigi šioje ataskaitoje pateikiama informacija pagal abu ataskaitų teikimo reikalavimus. ES importo iš Korėjos į sektorių, kurių stebėsena vykdoma, raida ir konkrečios sąlyginio apmokestinimo muitu stebėsenos rezultatai pateikiami Komisijos tarnybų darbiniame dokumente, kuris pridedamas prie šios ataskaitos.

ES ir Korėjos LPS – tai pirmasis plataus užmojo ir visapusiškas naujosios kartos LPS. Be to, tai pirmasis ES prekybos susitarimas su Azijos šalimi ir iki šiol plačiausio užmojo ES LPS.

Pagal LPS institucines nuostatas įsteigti septyni specialieji komitetai, septynios darbo grupės ir plėtojamas dialogas intelektinės nuosavybės (IN) klausimais. Metinis ES ir Korėjos LPS Prekybos komitetas ministerijų lygmeniu atlieka priežiūros vaidmenį ir užtikrina, kad LPS veiktų tinkamai. 2015 m. daugumos komitetų ir darbo grupių, įskaitant Prekybos komitetą, posėdžiai vyko Korėjoje, kaip apibendrinta toliau. Be to, 2015 m. rugsėjo 15 d. Seule (Korėja), buvo surengtas ES ir Korėjos aukščiausiojo lygio susitikimas.

Farmacijos produktų ir medicinos prietaisų klausimų darbo grupė, kurios posėdis įvyko 2015 m. birželio 11 d. Seule, be kita ko, aptarė Korėjos vaistų kainodaros sistemą, tinkamą naujoviškų vaistų ir technologijų vertės pripažinimą, pasiūlytus Korėjos nacionalinio sveikatos draudimo įstatymo pakeitimus, tai, kaip Korėja įgyvendina reikalavimus dėl vaistų serijos ženklinimo ir kaip ji taiko vaistų veikliųjų sudedamųjų dalių (angl. API) sąrašą, importuojamų medicinos prietaisų kompensuojamųjų kainų mažinimo metodiką, klinikinių tyrimų reikalavimus, pasiūlytus ES medicinos prietaisų teisės aktų, susijusių su „CE“ ženklo sistema, pakeitimus. Po darbo grupės posėdžio buvo surengtas ekspertų posėdis, kuriame abi šalys pasidalijo informacija apie tikrinimo farmacijos sektoriuje pagal Farmacijos inspekcijų konvenciją ir Farmacijos inspekcijų bendradarbiavimo sistemą (PIC/S) rezultatus ir savo nuomonėmis apie reguliavimo suderinimo medicinos prietaisų sektoriuje, taip pat aptarė Korėjos paraišką dėl API.

Tą pačią dieną, 2015 m. birželio 11 d., Seule įvyko Cheminių medžiagų klausimų darbo grupės posėdis, per kurį pasidalyta informacija apie šalių taikomas REACH nuostatas, visų pirma susijusias su ribojamomis cheminėmis medžiagomis ir rizikos valdymo metodais, Korėjos IT sistemos atitikties EPBO formatui ir Tarptautinės bendros informacijos apie chemines medžiagas duomenų bazei (IUCLID), pagal Korėjos REACH reglamentą registruotų cheminių medžiagų konfidencialumo užtikrinimo būdus, sudėtingus MTTP naudojamų cheminių medžiagų, kurioms netaikoma registracija, patvirtinimo reikalavimus ir reikalavimus importuotojams teikti metines ataskaitas ir t. t. Atsižvelgdama į kai kurių Korėjos eksportuotojų išreikštą susirūpinimą, ES taip pat pateikė Korėjai naujausią informaciją apie ES biocidinių produktų reglamentą.

2015 m. rugsėjo 7 d. Seule įvyko Laikinojo išvežimo perdirbti zonų (LIPZ) Korėjos pusiasalyje komiteto posėdis. Korėja apžvelgė Gaeseongo pramonės kompleksą – abiejų Korėjų fabrikų parką, esantį Šiaurės Korėjoje. Komitetas apžvelgė ankstesnio komiteto posėdžio diskusijas. Be to, jis aptarė Korėjos pateiktą teksto pasiūlymą iš dalies keisti su LIPZ susijusias LPS nuostatas. Abi šalys pripažino, kad tai sudėtingas politinis klausimas dėl LIPZ, bet sutarė tęsti diskusijas darbiniu lygmeniu.

2015 m. rugsėjo 8 d. Sejongo mieste įvyko Prekybos prekėmis komiteto posėdis. Komitetas aptarė bendrą LPS įgyvendinimą po ketverių metų ir kaip įmonės galėtų lengviau pasinaudoti LPS. Kiti aptarti klausimai, be kita ko, susiję su naujausiais ES elektros ir elektronikos gaminių reguliavimo pokyčiais, Korėjos atlikta LPS 2-B priedo 4 straipsnio (pereinamojo laikotarpio priemonės) peržiūra, kuria siekiama vežti produktus pagal supaprastintas sertifikavimo sistemas, ir toliau plėtojamą bendradarbiavimą elektros ir elektronikos gaminių reguliavimo srityje. Taip pat aptarti ES kosmetikos pramonės patekimo į rinką klausimai, t. y. visų pirma Korėjos elektroninių duomenų mainų sistema ir nuostatos, susijusios su miestų centruose veikiančiomis neapmuitinamomis parduotuvėmis. Be to, kadangi nėra specialaus LPS konkurencijos skyriaus įgyvendinimo komiteto arba darbo grupės, aptartas šio skyriaus įgyvendinimas, visų pirma subsidijos. Galiausiai šalys aptarė pasirengimą Prekybos komiteto posėdžiui.

2015 m. rugsėjo 9 d. Seule įvyko Prekybos ir darnaus vystymosi komiteto posėdis. Šalys pasidalijo nuomonėmis apie savo aplinkos ir darbo politiką. Šios diskusijos išsamiau aprašomos 4 skyriuje.

2015 m. buvo surengti du Geografinių nuorodų (GN) klausimų darbo grupės posėdžiai. Pirmasis posėdis įvyko 2015 m. rugsėjo 14 d. Seule, o antrasis 2015 m. lapkričio 4 d. Briuselyje. Padaryta pažanga dėl naujų GN įtraukimo į saugomų GN sąrašą pagal LPS; buvo tęsiamos diskusijos dėl proceso, per kurį nuorodos įtraukiamos į minėtą sąrašą. Abiejuose posėdžiuose šalys aptarė kai kurių Europos GN taikymą Korėjos rinkoje ir kai kurių Korėjos GN taikymą ES rinkoje.

2015 m. rugsėjo 24 d. Briuselyje įvyko Prekybos paslaugomis, įsisteigimo teisės ir elektroninės prekybos komiteto posėdis. Šalys diskutavo ir dalijosi informacija apie LPS įgyvendinimą įvairiose srityse, įskaitant investicijų teisinės sistemos peržiūrą, finansines paslaugas, ypač susijusias su finansinės informacijos perdavimu ir tvarkymu, administravimo funkcijas, asmens duomenų apsaugą, pašto ir pasiuntinių paslaugas ir apsvarstė pašto principų peržiūrą ir skubaus pristatymo paslaugas. Galiausiai šalys pasidalijo naujausia informacija apie savo derybas dėl prekybos paslaugomis ir investicijų.

Tą pačią 2015 m. gruodžio 24 d. Seule įvyko Paslaugų abipusio pripažinimo susitarimo (toliau – APS) klausimų darbo grupės posėdis. Abi šalys pasidalijo nuomonėmis apie APS su kitomis šalimis iniciatyvas ir įvertino profesinių asociacijų atstovų diskusijose dėl APS pasiektą pažangą inžinerijos ir architektūrinių paslaugų srityse. Jos taip pat aptarė būsimą darbą šiose srityse ir susitarė toliau raginti profesines organizacijas bendradarbiauti.

2015 m. lapkričio 4 d. Briuselyje įvyko Muitinių komiteto posėdis. Jis aptarė galimus LPS pakeitimus muitinės srityje, pavyzdžiui, ES pasiūlymą iš dalies pakeisti tiesioginio transportavimo nuostatą ir įtraukti nuostatą dėl suremontuotų prekių ir Korėjos pasiūlymą panaikinti LPS protokolo dėl kilmės taisyklių 14 straipsnį, susijusį su atleidimu nuo muitų arba sąlyginiu apmokestinimu muitais. Taip pat aptartas techninis atnaujinimas, t. y. konkretiems produktams taikomų taisyklių perkėlimas iš 2007 m. SS į 2012 m. SS, kurio paprašė Korėja. Be to, komitetas svarstė klausimus, susijusius su kilmės taisyklėmis, pvz., surimio pagrindinės sudedamosios dalies aiškinimu, kilmės tikrinimo procedūromis ir patvirtinto eksportuotojo sistema. Be to, šalys aptarė naujas Korėjos muitinės priemones, taikomas skubių siuntų vežėjų siuntoms, ir tarpusavio administracinę pagalbą konkrečiu atveju.

Dialogas IN klausimais įvyko 2015 m. lapkričio 5 d. Seule. Abi šalys informavo, kokių naujausių teisėkūros ir politinių pokyčių įvyko intelektinės nuosavybės, būtent autorinių teisių, patentų, prekių ženklų ir priverstinio vykdymo srityse. ES pabrėžė, kad svarbu išlaikyti esminių standartų patentų teisių turėtojų ir naudotojų pusiausvyrą Korėjos konkurencijos politikoje. ES taip pat išreiškė susirūpinimą, kad LPS nuostatos dėl viešo atlikimo teisių nėra įgyvendinamos tol, kol Korėja peržiūrės autorių teisių įstatymą, ir pabrėžė šio klausimo ekonominę svarbą tiek ES, tiek Korėjai.